पाएं अपने शहर की ताज़ा ख़बरें और फ्री ई-पेपरडाउनलोड करें
नागपुर. धरमपेठ जोन कार्यालय स्थित जलप्रदाय विभाग में मंगलवार को मनसे के नकाबपोश कार्यकर्ताओं ने जमकर तोडफ़ोड़ की। कम्प्यूटर, प्रिंटर, आलमारी, टेबल-कुर्सियों की तोडफ़ोड़ की गई। फाइल फेंक दिए गए। कार्यालय में खूब हंगामा मचाया। अफरा-तफरी के बीच कर्मचारी केबिन में दुबक गए। तोडफ़ोड़ के दौरान फाइलों से भरी आलमारियों को गिराया गया। कर्मचारी सरोज गाडगे एक आलमारी के नीचे आने से बाल-बाल बच गईं।
लगभग 10 से 15 मिनट तक हंगामा चलता रहा। तब तक अधिकारी-कर्मचारी केबिन में ही दुबके रहे। जाते-जाते प्रदर्शनकारियों ने मनसे नाम से पत्रक कार्यालय से लेकर परिसर तक फेंक दिए। पूरे कार्यालय में स्याही बिखेरी हुई थी। पता चला कि वे इसे अधिकारियों को पोतने लाए थे। इस हंगामे से मनपा संपत्ति को भारी नुकसान पहुंचा है। लगभग 25 लाख के नुकसान का आकलन है। कार्यकारी अभियंता अजीजुर्रहमान की शिकायत पर सीताबर्डी पुलिस ने मनसे कार्यकर्ताओं के खिलाफ मामला दर्ज किया है।
15 मिनट तक मचाया हंगामा
पिछले काफी समय से मनपा में लाइसेंसधारी प्लंबर्स विभिन्न मांगों को लेकर धरना-प्रदर्शन कर रहे हैं। होली के दौरान इन्होंने बेमियादी अनशन का रास्ता भी अपनाया। कुछ मांगे मानी गई, जबकि अनेक लंबित हैं। इससे प्लंबर्स संगठन में फूट पड़ गई। कुछ प्लंबर्स मनसे के साथ जुड़ गए। मनसे ने इनकी मांग को लेकर मनपा प्रशासन को इससे पहले कुछ निवेदन दिए।
सोमवार को भी जिला अध्यक्ष चंदू लाडे ने कार्यकारी अभियंता अजीजुर्रहमान को निवेदन सौंपा, किन्तु समस्या का समाधान नहीं होने पर दूसरे दिन मंगलवार को 30-35 कार्यकर्ताओं के साथ वे धरमपेठ स्थित जलप्रदाय विभाग पहुंचे। खबर है कि इससे पहले ओसीडब्ल्यू के कार्यालय भी गए थे, किन्तु पुलिस का तगड़ा बंदोबस्त देख इनका काफिला जलप्रदाय विभाग की ओर पलट गया। कार्यकर्ताओं ने कालिख पोतने के लिए साथ में तीन बोतलें लायी थीं। वरिष्ठ अधिकारी मौके पर मौजूद नहीं थे, इसलिए कार्यालय में ही स्याही बिखेर दिया। खूब हंगामा किया। कुछ कार्यकर्ताओं ने चेहरे पर कपड़े बांध रखे थे।
15 मिनट तक कार्यालय में हंगामा मचाते रहे। इसके बाद पर्चे फेंककर वे वापस लौट गए। तुरंत इसकी सूचना कार्यकारी अभियंता अजीजुर्रहमान को दी गई। सीताबडऱ्ी पुलिस ने मौका मुआयना कर चंदू लाडे सहित कुछ कार्यकर्ताओं के खिलाफ मामला दर्ज किया है।
लाइसेंस नवीनीकरण करें : लाडे
मनविसे के जिलाध्यक्ष चंदू लाडे ने प्लंबर्स की विविध मांगे रखी। लाइसेंसधारी प्लंबर्स का लाइसेंस त्वरित नवीनीकरण करने, नल कनेक्शन फार्म का उल्लेख करने, रेट तत्काल निश्चित करने, काम शुरू करने सहित 18 मांगें रखीं। उन्होंने आरोप लगाया कि सत्तापक्ष, मनपा और ओसीडब्ल्यू प्लंबर्स पर अन्याय कर रहे हैं। इससे पहले अनेक निवेदन दिए गए, लेकिन समाधान नहीं होने के कारण आक्रामक भूमिका लेनी पड़ी है।
दहशतवादियों की तरह हमला : उपमहापौर
कार्यकारी महापौर एवं उपमहापौर संदीप जाधव ने इस घटना को निंदनीय और अशोभनीय बताया है। उन्होंने कहा कि इसकी जितनी भत्र्सना की जाए, कम है। मुंह पर कपड़ा बांधकर दहशतवादियों की तरह हमला किया गया। यह कर्मचारियों पर सीधे हमला था। तोडफ़ोड़ करने वालों पर सख्त कार्रवाई की जाएगी तथा सुरक्षा को लेकर आयुक्त से चर्चा की जाएगी। उन्होंने बताया कि नया एक्ट लागू होने के बाद प्लंबर्स मनपा के दायरे में नहीं आते। मनपा से प्लंबर्स का सीधा संबंध नहीं। ओसीडब्ल्यू से उन्हें चर्चा करनी चाहिए।
बावजूद इसके प्लंबर्स की मांग को लेकर सत्तापक्ष ने ओसीडब्ल्यू से चर्चा की थी। कहने पर ओसीडब्ल्यू ने कुछ दरें बढ़ाई भी है, किन्तु आज की घटना के आलोक में प्लंबर्स से संवेदना नहीं रखी जा सकती। इस अवसर पर एनईएसएल के कार्यकारी संचालक सुधाकर कोहले, कार्यकारी अभियंता अजीजुर्रहमान अंसारी उपस्थित थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva zho_Hant eng_Latn